Zebre is ’n Italiaanse rugbyspan wat sedert 2012-’13 in die Guiness Pro14 en Heinekenbeker meeding. Hulle basis is Parma (Emilia-Romagna), word bestuur deur die Italiaanse Rugbyfederasie (FIR) en het Aironi in die Pro12 vervang. Zebre, ook bekend as “die XV van die Noordweste ((it) il XV del Nord-Ovest), verteenwoordig die vier komitees van Emilia-Romagna, Ligurië, Lombardye en Piëmont, asook Noord-Toskane, wat tienduisende lede en verskeie klubs insluit Die toetrede van Italiaanse spanne in die Keltiese Liga is vir talle jare voorgestel. Na verskeie mislukte pogings was daar hoop dat ’n ooreenkoms bereik kon word voor die aanvang van die 2010-’11-seisoen, met die Skotte wat hul goedkeuring teruggehou het tot veranderinge aan die bestuurstruktuur van die Keltiese Liga aangebring is. In Februarie 2010 is aangekondig dat die beplande uitbreiding van die Keltiese Liga voorlopig uitgestel is. ’n Rede hiervoor was die aandrang van bestaande lede dat die Italiaanse spanne na drie jaar die deur gewys sou kon word. Die finansiële las wat op die Italianers geleun het, kon ook nie afgeskud word nie.